CELEX: 52013PC0902
Language: mt
Date: 2013-11-15
Title: Proposta għal OPINJONI TAL-KUNSILL dwar il-Programm ta' Sħubija Ekonomika ta' Spanja

|
			
		
		
		52013PC0902
		
			Proposta għal OPINJONI TAL-KUNSILL dwar il-Programm ta' Sħubija Ekonomika ta' Spanja /* COM/2013/0902 final - 2013/0393 (NLE) */
			
				
		
		
			
			   	2013/0393 (NLE)
Proposta għal
OPINJONI TAL-KUNSILL
dwar il-Programm ta' Sħubija Ekonomika ta' Spanja 

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra r-Regolament (UE)
Nru 473/2013 tal-Parlament Ewropew u tal-Kunsill
tal-21 ta' Mejju 2013[1] dwar
dispożizzjonijiet komuni għall-monitoraġġ u l-valutazzjoni
tal-abbozzi tal-pjani baġitarji u l-iżgurar tal-korrezzjoni
tad-defiċit eċċessiv tal-Istati Membri fiż-żona
tal-euro, b'mod partikolari l-Artikolu 9(4) tiegħu,
Wara li kkunsidra l-proposta
tal-Kummissjoni Ewropea,
Billi: 
(1)       Il-Patt ta' Stabbiltà u Tkabbir (PST)
jimmira li jiżgura d-dixxiplina baġitarja fl-Unjoni u jistabbilixxi
l-qafas għall-prevenzjoni u l-korrezzjoni tad-defiċits eċċessivi
tal-gvern. Huwa bbażat fuq l-objettiv ta' finanzi governattivi sodi
bħala mezz sabiex jissaħħu l-kundizzjonijiet
għall-istabbiltà tal-prezzijiet u għal tkabbir sostenibbli
b'saħħtu bbażat fuq stabbiltà finanzjarja, u b'hekk
jappoġġja l-kisba tal-objettivi tal-Unjoni għal tkabbir
sostenibbli u impjiegi. 
(2)       Ir-Regolament (UE) Nru 473/2013
tal-Parlament Ewropew u tal-Kunsill tal-21 ta' Mejju 2013 dwar
dispożizzjonijiet komuni għall-monitoraġġ u l-valutazzjoni
tal-abbozzi tal-pjani baġitarji u l-iżgurar tal-korrezzjoni
tad-defiċit eċċessiv tal-Istati Membri fiż-żona
tal-euro jistabbilixxi dispożizzjonijiet għall-monitoraġġ
imsaħħaħ tal-politiki baġitarji fiż-żona tal-euro
u għall-iżgurar li l-baġits nazzjonali jkunu konsistenti
mal-gwida tal-politika ekonomika maħruġa fil-kuntest tal-PST u
s-Semestru Ewropew. Peress li miżuri purament baġitarji jistgħu
ma jkunux biżżejjed biex jiżguraw korrezzjoni dejjiema
tad-defiċit eċċessiv, jistgħu jkunu meħtieġa
miżuri addizzjonali ta' politika u riformi strutturali.  
(3)       L-Artikolu 9 tar-Regolament (UE)
Nru 473/2013 jistabbilixxi l-modalitajiet għall-Programmi ta'
Sħubija Ekonomika, li l-Istati Membri taż-żona tal-euro
għandhom jippreżentawhom  taħt Proċedura ta' Defiċit Eċċessiv.
Il-Programm ta' Sħubija Ekonomika għandu jistabbilixxi pjan
direzzjonali ta' miżuri biex jikkontribwixxi għal korrezzjoni
effettiva u dejjiema tad-defiċit eċċessiv, u għandu
jiddeskrivi fid-dettall, b'mod partikolari r-riformi fiskali strutturali ewlenin,
speċjalment dawk li jirreferu għat-tassazzjoni, is-sistemi
tal-pensjonijiet u tas-saħħa u l-oqfsa baġitarji, li se jkun
strumentali biex jiġi korrett id-defiċit eċċessiv b'mod
dejjiemi. 
(4)       Fis-27 ta' April 2009,
il-Kunsill adotta deċiżjoni skont l-Artikolu 104(6) tat-Trattat, fejn
Spanja titqiegħed fi proċedura ta' defiċit eċċessiv.
Fil-21 ta' Ġunju 2013, il-Kunsill adotta rakkomandazzjoni
riveduta skont l-Artikolu 126(7) fil-kuntest ta' defiċit
eċċessiv li nfetħet qabel id-dħul fis-seħħ
tar-Regolament (UE) Nru 473/2013. 
(5)       Fl-1 ta' Ottubru 2013, u
b'hekk fiż-żmien stabbilit bl-Artikolu 9(3), u 17(2)
tar-Regolament (UE) Nru 473/2013, Spanja ppreżentat Programm ta'
Sħubija Ekonomika lill-Kummissjoni u lill-Kunsill, li jistabbilixxi b'mod
partikolari r-riformi fiskali-strutturali li jimmiraw li jiżguraw
korrezzjoni effettiva u dejjiema tad-defiċit eċċessiv.
Il-Programm ta' Sħubija Ekonomika jinkludi miżuri intiżi sabiex
jimplementaw ir-Rakkomandazzjonijiet Speċifiċi għall-Pajjiż
(RSP) indirizzati lil Spanja mill-Kunsill fid-9 ta' Lulju. Dawn
jinġabru taħt l-objettivi li ġejjin: i) it-tiswija fiskali
differenzjata u li ssaħħaħ it-tkabbir (RSP #1 u 2);
ii) ir-restawr tas-self lill-ekonomija (RSP #3); iii) il-ġlieda
kontra l-qgħad u l-konsegwenzi soċjali tal-kriżi
(RSP #4, 5 u 6); iv) it-trawwim tal-kompetittività u t-tkabbir
(RSP #7 u 8) u v) l-immodernizzar tal-amministrazzjoni pubblika
(RSP #9).
(6)       Il-miżuri strutturali fiskali li
Spanja qed tippjana li timplimenta huma dawn li ġejjin: i)
monitoraġġ strett tal- iżviluppi baġitarji fil-livelli
reġjonali u lokali; ii) il-ħolqien ta' istituzzjoni fiskali
indipendenti; iii ) it-tnaqqis fin-nefqa fil-kura tas-saħħa u
l-amministrazzjoni pubblika; iv) it-tneħħija tal-arretrati
kummerċjali fis-settur pubbliku; v) it-tnaqqis tal-inerzja tal-prezzijiet
fin-nefqa pubblika u fid-dħul ; vi) is-sostenibbiltà tal-pensjonijiet;
vii) is-simplifikazzjoni u t-tisħiħ tal-effiċjenza tas-sistema
tat-taxxa ta' Spanja; viii) il-ġlieda kontra l-ekonomija informali u ix)
iż-żieda fl-effiċjenza tal-amministrazzjoni pubblika. Jekk dawn
il-miżuri jiġu implimentati b'mod effettiv jistgħu jkunu
mistennija li jikkontribwixxu għall-korrezzjoni dejjiema tad-defiċit
eċċessiv fi Spanja. 
(7)       Il-Programm ta' Sħubija Ekonomika ta'
Spanja jieħu kont ukoll tal-progress li sar fit-titjib
tal-monitoraġġ tal-finanzi reġjonali skont il-Liġi Organika
dwar l-Istabbiltà Baġitarja (BSOL), il-Fond għal-Likwidità
tar-Reġjun u l-Iskema ta' Pagament tal-Fornituri. Madankollu, il-Programm
ta' Sħubija Ekonomika ta' Spanja ma jqisx passi addizzjonali sabiex
jissaħħaħ l-infurzar strett u trasparenti tal-miżuri
preventivi u korrettivi previsti fil-BSOL, inkluż pereżempju permezz
tal-pubblikazzjoni f'waqtha tar-rapporti ta' valutazzjoni trimestrali
tal-pjanijiet ekonomiċi u finanzjarji tar-reġjun (PEF) u
r-raġunijiet għaliex jiġu jew ma jiġux attivati
s-sanzjonijiet fuq entitajiet mhux konformi.
(8)       Il-ħolqien ta' istituzzjoni fiskali
indipendenti skont ir-rekwiżiti tar-Regolament ( UE ) Nru 473/2013
għandu jikkontribwixxi għal monitoraġġ imtejjeb tal-finanzi
pubbliċi ta' Spanja u għal sejba bikrija tad-devjazzjonijiet
mill-miri baġitarji. L-istituzzjoni fiskali indipendenti għandha
wkoll tagħti parir fuq l-attivazzjoni tal-miżuri preventivi,
korrettivi u ta' infurzar previsti fil-BSOL kif ukoll dwar id-definizzjoni
tal-miri fiskali tar-reġjun. Madankollu, xi dispożizzjonijiet
istituzzjonali li jiżguraw l-indipendenza funzjonali u operattiva
tal-Kunsill għandhom jiġu magħmula aktar b'saħħithom
fl-abbozz eżistenti, b'mod partikolari rigward it-terminu relattivament
qasir tal-kariga tal-president.
(9)       Għalkemm il-Programm ta' Sħubija
Ekonomika ma jippreżentax pjanijiet għal rieżami sistematiku
komprensiv ta' elementi maġġuri ta' nfiq, kif rakkomandat fir-RSP sa
Marzu 2014, miżuri biex jiġi razzjonalizzat l-infiq fuq is-saħħa,
fuq il-politika tal-impjiegi (ara wkoll il-premessa 14 dwar il-ġlieda
kontra l-frodi fiskali) u fuq l-amministrazzjoni pubblika jagħtu
informazzjoni dwar xi elementi ta' nefqa ewlenin. Rigward in-nefqa fuq
is-saħħa, ir-reviżjoni tal-basket ta' benefiċċji u
tal-prezzijiet ta' referenza għal prodotti farmaċewtiċi u
l-introduzzjoni ta' pjattaforma għax-xiri ċentralizzat tal-provvisti
tas-saħħa, jistgħu jwasslu għal użu aktar
effiċjenti tar-riżorsi pubbliċi. Rigward l-amministrazzjoni
pubblika, ir-riformi huma mistennija li jiġġeneraw iffrankar fuq
perjodu ta' tliet snin billi tiżdied l-effiċjenza globali, b'mod
partikolari billi jitneħħew strutturi amministrattivi doppji,
jiġu simplifikati l-ispejjeż ġenerali, tiġi razzjonalizzata
l-hekk imsejħa amministrazzjoni "istituzzjonali", kif ukoll
jiġu riformati l-entitajiet lokali. Il-monitoraġġ u l-infurzar
strett ta' dawn il-miżuri se jkunu meħtieġa biex jiġi
realizzat l-iffrankar mistenni. L-appartenenza reġjonali tar-riforma
tal-amministrazzjoni pubblika hija wkoll kritika biex jiġu żgurati
gwadanji fl-effiċjenza fuq żmien medju. 
(10)     Ir-reviżjoni li għaddejja tal-BSOL
timmira li ssaħħaħ is-setgħat ta' monitoraġġ
tal-Ministeru tal-Finanzi dwar is-sitwazzjoni tal-flus kontanti u l-arretrati
tad-diversi livelli tal-gvern ġenerali. L-għan huwa li jiġu
eliminati l-arretrati ta' dejn kummerċjali fis-settur pubbliku, u li
jiġi evitat li l-akkumulazzjoni ta' dejn kummerċjali toħloq
riskji għas-sostenibbiltà finanzjarja ta' kwalunkwe amministrazzjoni
pubblika. Bħala tali, l-abbozz ta' liġi jsaħħaħ
id-dixxiplina fiskali fuq is-subsetturi kollha tal-gvern ġenerali.   
(11)     Dan l-abbozz ta' liġi dwar
id-diżindiċjar jimmira li jwaqqaf l-iskemi ta' indiċjar
fil-prezzijiet u l-miżati amministrati. Il-mekkaniżmi eżistenti
dwar in-negozjar kollettiv, l-istrumenti tas-settur finanzjarju u
l-pensjonijiet huma esklużi mill-ambitu ta' din il-liġi, billi
l-iskemi tal-pensjonijiet huma s-suġġett ta' riforma separata (ara
hawn taħt) Wara d-dħul fis-seħħ tagħha, il-liġi
x'aktarx li tiġġenera xi ffrankar fiskali, filwaqt li fl-istess
ħin, tikkontribwixxi biex jitnaqqsu l-effetti indiretti fuq il-prezzijiet
filwaqt li jiġu appoġġjati l-poter ta' akkwist u
l-kompetittività  
(12)     It-tibdiliet reċenti u ppjanati
fis-sistema tal-pensjonijiet huma sinifikanti. Ir-regolament propost tal-fattur
ta' sostenibbiltà u l-formula l-ġdida ta' indiċjar tal-pensjoni -
flimkien mar-riforma ta' rtirar bikri adottata f'Marzu - huma passi importanti
biex titjieb is-sostenibbiltà tal-finanzi pubbliċi u biex
titrażżan in-nefqa tal-pensjonijiet li qed togħla malajr. 
(13)     Rigward ir-rieżami sistematiku
tas-sistema tat-taxxa (RSP 2), il-Programm ta' Sħubija Ekonomika
jirreferi għall-konklużjonijiet ta' grupp ta' esperti li
għandhom jiġu ppreżentati fi Frar 2014, li mbagħad se
jiġu evalwati mill-gvern fi stadju aktar tard. Id-dokument
jippreżenta wkoll miżuri (bħat-taxxa l-ġdida fuq il-gass
fluworur) bi tweġiba għar-rakkomandazzjoni li jittieħdu passi
addizzjonali dwar it-tassazzjoni ambjentali.  
(14)     Il-Programm ta' Sħubija Ekonomika
jirreferi wkoll għal miżuri għall-ġlieda kontra l-frodi
fiskali u x-xogħol mhux iddikjarat, inkluż fost l-oħrajn, pjan
annwali dwar il-kontrolli tat-taxxa u doganali li għandu jiġi adottat
fil-bidu tal-2014 , kif ukoll l-implimentazzjoni kontinwa tal-pjan kontra
l-frodi fl-impjieg u fis-sigurtà soċjali). Dawn l-isforzi huma mistennija
jagħtu dħul addizzjonali, biex b'hekk jikkontribwixxu
għall-isforz għal konsolidazzjoni fiskali.   
(15)     Ġiet dedikata attenzjoni sinifikanti
fil-Programm ta' Sħubija Ekonomika għall-kwistjonijiet tas-suq
tax-xogħol, inkluża l-evalwazzjoni tar-riforma tas-suq
tax-xogħol tal-2012, ir-riforma li għaddejja tal-politiki attivi
tas-suq tax-xogħol, l-implimentazzjoni tal-Istrateġija
tal-Intraprenditorjat u tal-Impjiegi
għaż-Żgħażagħ u l-introduzzjoni ta'
sħubijiet pubbliċi-privati fis-servizzi ta' impjieg. Madankollu,
m'hemmx pjanijiet konkreti għall-modernizzazzjoni ulterjuri tas-servizzi
pubbliċi ta' impjieg, lil hinn mill-kooperazzjoni mal-aġenziji
privati ta' impjieg. Barra minn hekk, wara l-evalwazzjoni tar-riforma tas-suq
tax-xogħol tal-2012, il-Programm ta' Sħubija Ekonomika ma jipprevedix
miżuri għat-tisħiħ ulterjuri tar-riforma. Minkejja dan,
ir-riforma jidher li rawmet il-flessibilità interna u l-moderazzjoni tal-pagi
fil-kumpaniji, u b'hekk illimitat, ceteris paribus, it-telf ta' impjieg.

(16)     Ir-riformi fis-swieq tal-prodotti u
tas-servizzi wkoll sejrin fid-direzzjoni t-tajba. Il-Programm ta' Sħubija
Ekonomika jagħti informazzjoni dwar miżuri bħall-abbozz ta'
liġi fuq il-garanzija tal-unità tas-suq, l-abbozz ta' liġi fuq
is-servizzi professjonali u l-liġi dwar l-intraprenditorjat. Barra minn
hekk, il-Programm ta' Sħubija Ekonomika jenfasizza l-miżuri
meħtieġa biex jitnaqqas id-defiċit tat-tariffa tal-elettriku.
Ir-riforma, li għad trid titlesta, tista' tgħin biex
titrażżan l-akkumulazzjoni ta' dejn tat-tariffa tal-elettriku u
l-obbligazzjoni kontinġenti assoċjata għall-finanzi
pubbliċi,
ADOTTA DIN L-OPINJONI: 
Il-Programm ta' Sħubija Ekonomika
ta' Spanja ppreżenta sett wiesa biżżejjed ta' riformi
fiskali-strutturali lill-Kummissjoni u lill-Kunsill
fl-1 ta' Ottubru 2013, li jkun ta appoġġ
għall-korrezzjoni effettiva u dejjiema tad-defiċit eċċessiv.
Il-Programm ta' Sħubija Ekonomika jikkonferma l-aġenda tar-riformi u
l-iskeda għar-riformi fiskali u riformi strutturali oħrajn
inklużi fil-Programm Nazzjonali tar-Riformi tal-2013 u l-Programm ta'
Stabbiltà u f'xi każi, jagħti aktar dettall dwar il-kontenut
tal-miżuri u t-tul mistenni tagħhom. Madankollu, s'issa ċerti
rakkomandazzjonijiet tal-Kunsill huma biss parzjalment appoġġjati
minn miżuri konkreti. Dan huwa l-każ, pereżempju,
tar-rieżami sistematiku ta' oġġetti maġġuri ta' nfiq
bil-ħsieb li tittejjeb l-effiċjenza fin-nefqa pubblika (skont
RSP 1). Barra minn hekk, rigward ir-rieżami tas-sistema fiskali
(RSP 2), il-Programm ta' Sħubija Ekonomika jirreferi
prinċipalment għall-konklużjonijiet ta' grupp ta' esperti
tat-taxxa skedati għal Frar 2014. Fil-maġġoranza
tal-każijiet, ir-riformi għadhom iridu jiġu adottati u/jew
implimentati b'mod sħiħ, billi l-implimentazzjoni
mgħaġġla u sħiħa hija ta' importanza ewlenija
għas-suċċess tal-Programm ta' Sħubija Ekonomika.
Il-Kummissjoni u l-Kunsill ser jimmonitorjaw l-eżekuzzjoni tar-riformi
fil-kuntest tas-Semestru Ewropew. 
Magħmul fi Brussell, 
                                                                       Għall-Kunsill
                                                                       Il-President
[1]       ĠU
L 140, 27.5.2013 p. 11.